Is jy lief vir skryf ? Skryf saam met Maroela aan ’n Afrikaanse kortverhaal! - Afrikaans.com
Maroela Media wil saam met JOU ŉ kortverhaal skryf. Die eerste deel van die storie is onlangs geplaas en JY word uitgenooi om telkens die volgende paragraaf by te dra.
Die storie se slot word vir 10 Mei beplan.
Só verloop die storie:
Sy staan op die breë stoep toe hy by die akkerlaning indraai. Fyn van postuur, maar imposant. Lang, raafswart hare wat haar ouderdom weerspreek. Die een handpalm besitlik gestut teen die pilaar langs haar.
Van die see se kant af het ŉ ligte windjie opgesteek. Gerhardus verkyk hom aan haar; sien byna nie betyds die spelerige basterbrak wat voor sy bakkie oor die pad spring nie en verminder spoed tot hy teen ŉ slakkepas voortkruie. Bly hy kan die oomblik nog ŉ bietjie uitstel.
In sy truspieëltjie sien hy ŉ stofwolk kort op sy hakke. Die persoon in die motor agter hom moet noodgedwonge stadiger ry, tot kort agter hom.
“Kan jy nou meer,” prewel hy verbaas toe hy weer in die truspieëltjie kyk. Hy ken mos dié ou met die welige baard. Ferdinand, as hy reg onthou. Venter? Of Fourie? Vanne maak nie saak as mens ŉ toevallige bier met ŉ ander reisiger in ŉ plattelandse dorpshotel deel nie. Hulle het ŉ paar minute gesels. Albei van hulle was besoekers uit Gauteng, op pad na plase buite die dorpie, Hengelaarskroon, waar hulle onafgehandelde besigheid gehad het. Hulle het nie verdere detail oor hul “besigheid” met mekaar gedeel nie, maar gepraat oor die weer en die droogte en sommer net in reis-voos stilte vir die see gekyk. Nie vir ŉ oomblik het hy gedink aan die moontlikheid dat hulle dieselfde bestemming het nie.
Voor hom maak die oprit ŉ wye draai na regs, tot voor die stoep, sodat hy nie ŉ ander keuse het nie as om skuins voor die trap te parkeer.
Toe hy uitklim, kyk sy af na hom. Skielik is hy oorbewus van sy voorkoms: Sy gekreukelde T-hemp, verbleikte denim en dag oue stoppelbaard.
Langs hom kom die ander motor tot stilstand en Ferdinand vou sy lang lyf uit die motor. Hy lyk nie veel beter nie, merk Gerhardus met genoegdoening op: Wat sy voorkoms gespaar gebly het te danke daaraan dat hy van Gauteng af Kaap toe gevlieg het, het hy prysgegee in die piepklein motor waarmee hy van die lughawe tot hier moes ry.
Dis nou stil. Die hond het sy plek langs die vrou op die stoep ingeneem. Die twee mans staan langs mekaar op die rand van die grasperk en kyk op na haar. Stadig laat sak sy haar hand tot op die hond se kop en kyk van Gerhardus na Ferdinand, en weer terug.
“Welkom,” sê sy.
Gerhardus kry eerste lewe. Hy spring die trappe twee-twee op, stof sy hand aan sy broekspyp af en steek dit na haar toe uit.
“Gerhardus,” groet hy. “Gerhardus Visagie – oupa Manie se erfgenaam. Ek is jammer ons kon nooit ontmoet toe oupa Manie nog gelewe het nie.”
Van agter hoor hy ŉ verontwaardigde kug, en Ferdinand se driftige voetval op die trappe. Hy kom langs hom tot stilstand en steek ŉ netjies gemanikuurde hand na die vrou uit.
“Aangename kennis,” sê Ferdinand. “Ek is Ferdinand Visagie, ons het nog nie ontmoet nie.” Hy gee Gerhardus ŉ vernietigende kyk.
“En ék is oupa Manie se wettige erfgenaam.”
*Deur Susan Lombaard (17 April 2019)
Die eerste drie paragrawe deur die publiek is reeds bygevoeg. Gaan lees dit HIER. Indien jy wil deelneem, moet jy die vorm invul wat onder die storie staan. Dit word elke weeksdag oorweeg en die wenparagraaf word bygevoeg.
Jou paragraaf kan die storie in ŉ speurverhaal, riller, romanse of selfs komedie laat ontaard – dis deel van die pret om só saam te skryf! Een van die deelnemers staan boonop die kans om ŉ heerlike boekpak te wen (die waarde daarvan is R975-00): Om tot verhaal te kom deur Lizette Rabe, Koshuis deur Erns Grundling, Bloedlelie deur Jeanette Ferreira en Strooisuikerliefde, ‘n omnibus van agt RomanzaLiefde-novelles.
Is jy lief vir skryf?
Maak seker dat jy dan sommer ook inskryf vir vanjaar se ATKV-skryfskool wat by die Noordwes-Universiteit se Potchefstroom-kampus aangebied word. Klik hier vir meer inligting.